text: Discord
  
  publiceret: 2021-07-03 06:41:54+02:00
  Discord er et gratis IT chat-program, som computerspillere og folk i online fællesskaber bruger til at kommunikere online.
  Discord er en gratis IT-applikation af typen VoIP, det vil sige ’Voice over IP’, oprindeligt udviklet til computerspillere, som gør det muligt at kommunikere online, mens man for eksempel er i gang med at spille et spil eller se en film.
  Applikationen minder om Skype eller andre kommunikationsapplikationer, men gamere, dvs. computerspillere, foretrækker Discord, da den bruger mindre ram. Når man har oprettet en Discord-server, er det muligt at kommunikere med de andre brugere, samtidig med at computeren kører spil eller film. Kommunikationen kan foregå ved lyddeling (samtale), i chatbeskeder, eller ved deling af billeder og film. Discord kan downloades til styresystemerne Windows, Mac, Android, iOS, Linux og i internetbrowsere.
  Brugervenligheden i Discord er høj, og det er nemt at komme med på en server eller at oprette en server og kommunikere med andre brugere.
  Discord udkom i maj 2015 og i december 2020 havde applikationen over 140 millioner aktive brugere. Programmet har oplevet en stor stigning i brugere under corona-pandemien, idet mange, herunder også skoler og uddannelsesinstitutioner verden over, har opdaget muligheden for at kommunikere gratis online med mange brugere på én gang. På de største og mest populære Discord-servere er der over 300.000 brugere.
  I marts 2020 ændrede Discord sit motto fra ”Chat for Gamers” (chat for spillere) til ”Chat for Communities and Friends” (chat for fællesskaber og venner).
  Applikationen er trods den stigende popularitet i mange forskellige online fællesskaber i høj grad stadig knyttet til gamer-kulturen og anvendes fortrinsvis af computerspillere. Det er særligt kvaliteten af kommunikationen i Discord, der har gjort den populær blandt computerspillere. Flere medieeksperter peger på, at den har tilført online gaming en yderligere social dimension, fordi den muliggør et stærkt fællesskab og sammenhold, også blandt helt unge spillere, på de forskellige servere.